Aunsø Kirke
Aunsø Kirke ligger nordvest for landsbyen Gl. Svebølle og er omgivet af landbrugsland.
Den rektangulære kirkegård omgives af levende hegn og har adgang fra syd. I kirkegårdens nordøstlige hjørne findes kirkens graverbygning.
Kirken er opført efter tegninger af arkitekt Aage Herløw (1892-1986) og blev indviet den 25. november 1934 som erstatning for den middelalderlige landsbykirke, der endnu er bevaret.
Kirkebygningen består af kor og skib samt våbenhus ved sydsiden, der krones af et tårnparti. Den hvidkalkede kirke er opført af tegl over en sokkel af kløvsten og står med rødt tegltag. Ellers kendetegnes kirken af sit minimalistiske formsprog, hvor facaderne kun brydes af de enkle rundbuede vinduer.
Kirkebygningens indre domineres af korets og skibets markante tøndehvælv, og det i øvrigt asketiske formsprog brydes kun af østvinduets glasmosaik af Sven Havsteen-Mikkelsen, der blev indsat ved restaureringen i 1970.
Det ældste inventar er formentligt den romanske granitdøbefont, der er enkelt udformet med tovsnoning langs kanten. Alterstager, dele af altersølvet og dåbsfadene er også af ældre dato og stammer fra den gamle landsbykirke. Hovedparten af inventaret, bl.a. prædikestol, stoleværk og klokker, stammer fra kirkens opførelsesår. Inventaret blev suppleret i 1970 i forbindelse med restaureringen.